Comisia parlamentară specială pentru legislația în domeniul justiției începe miercuri dezbaterile asupra proiectelor de modificare a legilor Justiției.

Președintele comisiei, Florin Iordache, a precizat, în ședința precedentă, că miercuri vor avea loc dezbaterile generale asupra acestor proiecte.

Proiectele au fost depuse în Parlament ca propuneri legislative semnate de PSD și ALDE, după ce ministrul Tudorel Toader a prezentat comisiei un draft al acestora.

Florin Iordache a menționat că acestea au fost trimise spre avizare la CSM, Guvern și Consiliul Legislativ. Joia trecută, plenul Consiliului Superior al Magistraturii a dat un aviz negativ.

Sursa: Agerpres